
RAPORT  COMUN

asupra proiectului de Lege pentru modificarea şi completarea art.73 alin.(3) din Legea nr.7/2006 privind statutul funcţionarului public parlamentar, republicată,publicată în Monitorul Oficial al României, Partea I, nr.35 din 16/01/2006  

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru administraţie publică, amenajarea teritoriului şi echilibru ecologic au fost sesizate, prin adresa nr. PL.x. 19 din 5 februarie 2013, cu dezbaterea pe fond a proiectul de Lege pentru modificarea şi completarea art.73 alin.(3) din Legea nr.7/2006 privind statutul funcţionarului public parlamentar, republicată, publicată în Monitorul Oficial al României, Partea I, nr.35 din 16/01/2006.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.352/24.04.2012)

· avizul favorabil al Comisiei juridice, de disciplină şi imunităţi (nr.31/130/12.02.2013)

·  punctul de vedere al Guvernului în care se arată că decizia de extindere a acordării indemnizaţiei potrivit Legii nr.7/2006 şi la moştenitorii legali ai titularului este lăsată la latitudinea Parlamentului. Totodată se precizează faptul că în cazul altor categorii de personal bugetar, precum magistraţii şi personalul auxiliar din instanţe, în caz de deces, de indemnizaţii beneficiază numai soţul/soţia şi copiii aflaţi în întreţinere.
Proiectul de lege are ca obiect de reglementare modificarea şi completarea art.73 alin.(3) al Legii nr.7/2006 privind statutul funcţionarului public parlamentar, în sensul ca, în cazul decesului funcţionarului public parlamentar, de indemnizaţiile care i se cuvin, conform alin.(1) al art.73 din Legea nr.7/2006, să poată beneficia, în ordinea gradului de rudenie, moştenitorii legali ai acestuia. 
Comisiile propun Plenului Camerei Deputaţilor respingerea proiectului de Lege pentru modificarea şi completarea art.73 alin.(3) din Legea nr.7/2006 privind statutul funcţionarului public parlamentar, republicată, publicată în Monitorul Oficial al României, Partea I, nr.35 din 16/01/2006 întrucât nu se justifică lărgirea sferei beneficiarilor indemnizaţiei acordate în cazul decesului funcţionarului public parlamentar.  
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru administraţie publică, amenajarea teritoriului şi echilibru ecologic din data de 5 martie 2013 au fost prezenţi 28 deputaţi din totalul de 32 membri.

În urma examinării proiectului de Lege membrii Comisiei pentru administraţie publică, amenajarea teritoriului şi echilibru ecologic au hotărât cu unanimitate de voturi respingerea proiectului de Lege. 

La şedinţa Comisiei pentru muncă şi protecţie socială din data de     9 aprilie 2013 au fost prezenţi 27 deputaţi din totalul de 28 membri. 

La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor:

· D-na Georgeta Bratu – secretar de stat în Ministerul Muncii, Familiei, Protecţiei Sociale şi Persoanelor Vârstnice.
· D-l Fănel Mitea – director în Ministerul Finanţelor Publice.
În urma examinării proiectului de Lege membrii Comisiei pentru muncă şi protecţie socială au hotărât cu majoritate de voturi (înregistrându-se o abţinere) respingerea proiectului de Lege. 

Proiectul de lege a fost adoptat de Senat în şedinţa din 12 decembrie 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




PREŞEDINTE,

Florin IORDACHE                                  Marin ALMĂJANU
SECRETAR,




SECRETAR,
Mihăiţă GĂINĂ
                


Ion Marcel CIOLACU 

Consilier Elena Anghel

